Komisijos sprendimas
2004 m. sausio 29 d.
dėl priemonių, skirtų įvertinti galvijų spongiforminės encefalopatijos likutinę riziką iš galvijų pagamintuose produktuose/dėl Bendrijos finansinių įnašų priemonėms, skirtoms įvertinti galvijų spongiforminės encefalopatijos likutinę riziką iš galvijų pagamintuose produktuose
(pranešta dokumentu Nr. C(2004) 132)
(2004/110/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje [1], ypač į jo 19 ir 20 straipsnius,
kadangi:
(1) Pagal Sprendimą 90/424/EEB Bendrija turi imtis mokslinių priemonių, būtinų Bendrijos teisės aktams veterinarijos srityje parengti,
(2) Šiuo metu kiekybiškai yra įvertinama galvijų spongiforminės encefalopatijos (GSE) likutinė rizika iš galvijų kaulų pagamintoje želatinoje, lajuje ir kalcio-vandenilio fosfate, lajuje iš riebalinių audinių ir lajuje iš audinių mišinių. Šio įvertinimo metodiką patvirtino buvęs Mokslo organizacinis komitetas 2002 m. rugsėjo 12-13 d. įvykusiame posėdyje.
(3) Šiuo metu atliekamą GSE likutinės rizikos įvertinimą reikia atnaujinti, atsižvelgiant į naujus mokslo atradimus.
(4) Po to, kai 1994 m. buvo uždrausti atrajojantiems guvuliams skirti pašarai, užsikrėtimas per pašarus, kuriuose yra gyvūninių baltymų ir kurie yra skirti neatrajojantiems gyvuliams, laikomas pagrindiniu likusiu GSE infekcijos šaltiniu. 2001 m. gegužės 22 d. Europos Parlamento ir Tarybos reglamentas (EB) Nr. 999/2001, nustatantis tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles [2], draudžia gyvūniniais baltymais šerti auginamus gyvulius, išskyrus tam tikrus gyvūninius baltymus, vadinamas "išplėstinis pašarų draudimas". Nežiūrint išplėstinio pašarų draudimo, tik tam tikruose pašarų pavyzdžiuose aptinkami labai nedideli gyvūninių baltymų kiekiai.
(5) Todėl būtina praplėsti dabar vykdomą rizikos vertinimą, ir vertinti taip pat pašarų, kuriuose yra nedideli mėsos ir kaulų miltų kiekiai, riziką. Taip praplėtus vertinimą, būtų galima taip pat išnagrinėti nugaros smegenų likutinę riziką pagal gyvulių amžių.
(6) Šiame sprendime numatytos priemonės yra būtinos Bendrijos teisės aktams veterinarijos srityje parengti ir todėl prie jų finansavimo turėtų prisidėti Bendrija.
(7) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Komisija privalo užtikrinti, kad dabartinis mokslinis darbas kiekybiškai vertinant likutinę GSE riziką būtų atnaujintas, atsižvelgiant į naujus mokslo atradimus, ir visų pirma užtikrinti, kad taip būtų vertinama likutinė GSE rizika pašaruose, kuriuose yra nedideli mėsos ir kaulų miltų kiekiai.
Apie rizikos vertinimo rezultatus Komisija praneša Maisto grandinės ir gyvūnų sveikatos nuolatiniam komitetui.
2 straipsnis
1. Vykdydama 1 straipsnyje numatytas priemones, Komisija remiasi metodika, kurią rekomendavo buvęs Mokslo organizacinis komitetas 2002 m. rugsėjo 12 ir 13 d. posėdyje.
Prireikus, Komisija prašo Europos maisto saugos institucijos (toliau - Institucija) pateikti atnaujintą rizikos vertinimo metodiką.
2. Komisija ragina Instituciją teikti techninę pagalbą ir išreikšti nuomonę apie 1 straipsnyje nurodytą pranešimą.
3 straipsnis
Komisijos finansinis įnašas į 1 straipsnyje numatytas priemones neturi viršyti 50000 eurų.
4 straipsnis
Šis sprendimas įsigalioja 2004 m. sausio 1 d.
5 straipsnis
Šis sprendimas yra skirtas valstybėms narėms.
Priimta Briuselyje, 2004 m. sausio 29 d.